Diari Oficial de la Generalitat Valenciana


Sumari del DOGV 5415, del 27-12-2006 (2006/15461)

DECRET 197/2006, de 22 de desembre, del Consell, pel qual es crea un col·legi públic d'Educació Infantil i Primària a Burriana.
-------------------------------------------------------------------------------------------------------------------------------

### Dades del document

Número de DOGV
:   5415

Data del DOGV
:   27-12-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/15676


Data del document
:   22-12-2006

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * Borriana
    * centre d'ensenyament
    * ensenyament públic
    * educació preescolar
    * ensenyament primari

DECRET 197/2006, de 22 de desembre, del Consell, pel qual es crea un col·legi públic d'Educació Infantil i Primària a Burriana. [2006/15038]  
La Direcció Territorial de Cultura, Educació i Esport de Castelló i el Servici de Planificació Educativa de la Direcció General d'Ensenyament han formulat proposta perquè es cree un centre nou a Burriana. Este centre, no previst inicialment en el mapa escolar del districte escolar Cs-16, resulta imprescindible per a atendre la demanda de places escolars, generada pel fort increment poblacional, en el curs escolar 2006/07.  
El nou centre escolar s'ubicarà, provisionalment, en instal·lacions temporals en la parcel·la que ocupava el Col·legi Públic d'Educació Infantil i Primària Iturbi fins al gener de 2004, data en què es va traslladar a un edifici escolar nou.   
L'Ajuntament de Burriana ha manifestat la seua voluntat de cedir a la Conselleria de Cultura, Educació i Esport una parcel·la en la partida de Novenes de Calatrava per a la construcció d'un edifici escolar nou per a la seu definitiva del centre. Estes actuacions es porten a terme en el marc de col·laboració establit en la disposició addicional quinzena 4) de la Llei Orgànica 2/2006, de 3 de maig, d'Educació, i en el Reial Decret 2274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.  
En virtut d'això, de conformitat amb el que establix l'article 17 de la Llei Orgànica 8/1985, de 3 de juliol, Reguladora del Dret a l'Educació, i l'article 1 del Reglament Orgànic i Funcional de les Escoles d'Educació Infantil i dels Col·legis d'Educació Primària, aprovat pel Decret 233/1997, de 2 de setembre, del Consell, a proposta del conseller de Cultura, Educació i Esport i amb la deliberació prèvia del Consell, en la reunió del dia 22 de desembre de 2006,  
DECRETE  
Article 1  
Es crea el següent centre docent:  
Província: Castelló.  
Localitat: Burriana.  
Denominació: Col·legi Públic d'Educació Infantil i Primària Núm. 5.  
Codi: 41274830.  
Titular: Generalitat.  
Domicili: C/ Jaume I, s/n.  
Codi Postal: 12837.  
Composició: 6 unitats d'Educació Infantil i 12 d'Educació Primària.  
Capacitat: 150 places escolars d'Educació Infantil i 300 d'Educació Primària.  
Article 2  
1. El Col·legi Públic d'Educació Infantil i Primària Núm. 5 de Burriana iniciarà les seues activitats en el curs escolar 2006/2007. En el dit curs escolar oferirà 6 unitats d'Educació Infantil i 4 d'Educació Primària.  
2. Este centre impartirà el programa d'educació bilingüe Programa d'Ensenyament en Valencià (PEV).  
3. El centre disposarà dels llocs de treball de mestres de les especialitats següents:  
. 7 d'Educació Infantil.  
. 2 d'Educació Primària.  
. 1 d'Educació Primària, Idioma Estranger, Anglés.  
. 1 d'Educació Primària, Educació Física.  
. 1 d'Educació Primària, Música.  
. 1 d'Educació Especial, Pedagogia Terapèutica.  
Disposicions addicionals  
Primera  
El que establix el present decret s'inscriurà en el Registre de Centres Docents de la Comunitat Valenciana.  
Segona  
La Direcció Territorial de Cultura, Educació i Esport de Castelló nomenarà l'equip directiu del centre, de conformitat amb el que establix la Llei Orgànica 2/2006, de 3 de maig, d'Educació, i l'article 17.3 del Reglament Orgànic i Funcional de les Escoles d'Educació Infantil i dels Col·legis d'Educació Primària, aprovat pel Decret 233/1997, de 2 de setembre, del Consell.  
Disposicions finals  
Primera  
Es faculta el conseller de Cultura, Educació i Esport perquè adopte totes les mesures que siguen necessàries per al compliment i desenrotllament del que establix este decret, així com per a modificar, si és el cas, la configuració del centre.  
Segona  
El present decret produirà efectes des de l'inici del curs escolar 2006/2007, excepte per al nomenament de l'equip directiu, supòsit en què els efectes s'entenen referits a l'1 de juliol de 2006.  
Valencia, 22 de desembre de 2006  
El president de la Generalitat  
Francisco Camps Ortiz  
El conseller de Cultura, Educació i Esport,  
Alejandro Font de Mora Turón